
VENDIM
Nr. 34, datë 7.7.2021

PËR MIRATIMIN E RREGULLORES “PËR KRITERET PËR PËRCAKTIMIN E NORMAVE TË KONVERTIMIT TË DETYRIMEVE NË KAPITAL”

Në bazë dhe për zbatim të nenit 12, shkronja “a” dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar; si dhe të nenit 37, pika 4, të ligjit nr. 133/2016, datë 22.12.2016, “Për rimëkëmbjen dhe ndërhyrjen e jashtëzakonshme në banka në Republikën e Shqipërisë”; me propozim të Departamentit për Ndërhyrjen e Jashtëzakonshme, Këshilli Mbikëqyrës i Bankës së Shqipërisë,

VENDOSI:

1. Të miratojë rregulloren “Për kriteret për përcaktimin e normave të konvertimit të detyrimeve në kapital”  sipas tekstit bashkëlidhur këtij vendimi.
2. Ngarkohet Departamenti për Ndërhyrjen e Jashtëzakonshme në Bankën e Shqipërisë për ndjekjen e zbatimit të këtij vendimi.
3. Ngarkohen bankat e licencuara nga Banka e Shqipërisë me zbatimin e këtij vendimi. 
4. Ngarkohet Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

KRYETAR
Gent Sejko

RREGULLORE
PËR KRITERET PËR PËRCAKTIMIN E NORMAVE TË KONVERTIMIT TË DETYRIMEVE NË KAPITAL

Neni 1
Objekti

Objekti i kësaj rregulloreje është përcaktimi i kritereve për vendosjen e raporteve të konvertimit të detyrimeve në kapital, gjatë ushtrimit të kompetencave të zhvlerësimit dhe konvertimit ose zbatimit të instrumentit të rikapitalizimit nga brenda.  

Neni 2
Subjektet

Subjekte të kësaj rregulloreje janë bankat dhe degët e bankave të huaja, të licencuara nga Banka e Shqipërisë.

Neni 3
Baza ligjore

Kjo rregullore nxirret në bazë dhe për zbatim të: 
a) nenit 12, shkronja “a” dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar;
b. nenit 37, pika 4 të ligjit nr. 133/2016, “Për rimëkëmbjen dhe ndërhyrjen e jashtëzakonshme në Banka, në Republikën e Shqipërisë”.  

Neni 4
Përkufizime

1. Termat e përdorur në këtë rregullore kanë të njëjtin kuptim me termat e përkufizuar ose të përdorur në:
a) ligjin nr. 133/2016, datë 22.12.2016, “Për rimëkëmbjen dhe ndërhyrjen e jashtëzakonshme në banka, në Republikën e Shqipërisë” (më poshtë referuar si “ligji nr. 133/2016”);
b) ligjin nr. 9662, datë 18.12.2006, “Për bankat në Republikën e Shqipërisë”, i ndryshuar;
c) rregulloren nr. 44, datë 5.6.2019, “Vlerësimi për qëllime të ndërhyrjes së jashtëzakonshme”. 
2.  Përveç sa përcaktohet në pikën 1, termi i mëposhtëm ka këtë kuptim:
a) “raporti i konvertimit” përcakton numrin e aksioneve ose titujve të pronësisë që përftohen nga konvertimi i një detyrimi të një klase të caktuar. Ky detyrim i konvertueshëm mund të jetë një instrument i vetëm ose një njësi vlere e një pretendimi kontraktual.  

Neni 5
Kriteret për përcaktimin e raporteve të konvertimit

1. Autoriteti i Ndërhyrjes së Jashtëzakonshme zbatohen raporte konvertimi të njëjtë, kur vlerëson se parimet dhe objektivat e ndërhyrjes së jashtëzakonshme arrijnë të përmbushen. 
Autoriteti i Ndërhyrjes së Jashtëzakonshme zbaton raporte të ndryshme të konvertimit kur është e nevojshme për përmbushjen e dy kritereve të përcaktuara në pikën 2 dhe 3 të këtij neni. 
2. Kriteri i parë për mbrojtjen e aksionarëve dhe kreditorëve përcakton se asnjë aksionar apo kreditor nuk duhet të pësojë humbje më të mëdha se humbjet që ata mund të pësonin nëse banka do të ishte vendosur në procedurën e likuidimit të detyruar.
3. Kriteri i dytë për trajtimin e aksionarëve dhe kreditorëve sipas radhës së shlyerjes së detyrimeve përcakton se Autoriteti i Ndërhyrjes së Jashtëzakonshme vendos raporte konvertimi të ndryshëm, nëse është e nevojshme për përmbushjen e objektivave të  ndërhyrjes së jashtëzakonshme ose parimeve të përcaktuara në nenin 22, të ligjit nr. 133/2016 dhe në përputhje me radhën e shlyerjes së detyrimeve si më poshtë:
i. aksionarët e bankës në ndërhyrje të jashtëzakonshme janë të parët që përballojnë humbjet;
ii. përveçse nëse përcaktohet ndryshe në ligjin nr. 133/2016, kreditorët e bankës mbartin humbjet pas aksionarëve, sipas radhës së shlyerjes së detyrimeve në procedurën e likuidimit të detyruar në përputhje me legjislacionin në fuqi; dhe
iii. kreditorët e së njëjtës klasë trajtohen në mënyrë të barabartë.
4. Në rast se Autoriteti i Ndërhyrjes së Jashtëzakonshme vendos raporte konvertimi të ndryshme, përcakton raporte të tilla që garantojnë në mënyrë të arsyeshme se aksionarët ose kategoritë e kreditorëve (junior) të renditur më poshtë në radhën e shlyerjes së detyrimeve, nuk  duhet  të  pësojnë  humbje  më  të mëdha se humbjet që ata mund të pësonin nëse banka do të ishte vendosur në procedurën e likuidimit të detyruar  (në rast të zbatimit të instrumentit të rikapitalizimit nga brenda). Në këtë rast, raportet e konvertimit për kategoritë e kreditorëve që konsiderohen më të preferuar (senior) në radhën e shlyerjes së detyrimeve, sipas procedurave të likuidimit të detyruar, nuk duhet të jenë në mënyrë disproporcionale të larta. Pretendimi për trajtim disproporcional lind në rast se do të pritej që këta kreditorë të kenë pretendime mjaft të larta sipas vlerësimit të kryer sipas nenit 14 të rregullores së vlerësimit. 

Neni 6
Përmbushja e kriterit të parë për mbrojtjen e aksionarëve dhe kreditorëve

1. Kur Autoriteti i Ndërhyrjes së Jashtëzakonshme zbaton instrumentin e rikapitalizimit nga brenda, përcakton raporte konvertimi të tilla që për çdo aksionar ose kreditor, vlera e pritur e kapitalit dhe pretendimeve të tij pas zbatimit të ndërhyrjes së jashtëzakonshme, e përcaktuar sipas Kreut V të rregullores së vlerësimit, është e barabartë ose më e madhe se vlera e pritur që do të ishte realizuar nëse banka do të ishte likuiduar sipas procedurave të likuidimit të detyruar, e përcaktuar sipas nenit 14 në rregulloren e vlerësimit. 
2. Në rast kur kompetencat e zhvlerësimit ose konvertimit ushtrohen në mënyrë të pavarur nga zbatimi i ndonjë instrumenti tjetër të ndërhyrjes së jashtëzakonshme, dhe Autoriteti i Ndërhyrjes së Jashtëzakonshme zbaton raporte konvertimi të ndryshme,  këto raporte janë të tilla që për çdo aksionar ose kreditor, vlera e pritur e trajtimit aktual që ata marrin (që përfshin vlerën totale të kapitalit dhe pretendimeve të tij pas ushtrimit të kompetencës), e përcaktuar sipas Kreut V të rregullores së vlerësimit, është e barabartë ose më e madhe se vlera e pritur që do të ishte realizuar nëse banka do të ishte likuiduar sipas procedurave të likuidimit të detyruar, e përcaktuar sipas nenit 14 në rregulloren e vlerësimit. 
3. Në rast se pretendimet e kreditorit janë zhvlerësuar plotësisht, ato nuk kanë më asnjë vlerë. Në rast se detyrimi apo instrumenti është konvertuar në kapital, pretendimi në formën e kapitalit mund të ketë vlerë më të lartë, më të ulët ose të njëjtë me pretendimin fillestar që është konvertuar. Vlera e këtij pretendimi në formën e kapitalit është pjesë e vlerësimit të trajtimit aktual që ka marrë kreditori.
4. Në rast se vlera totale e pritshme e kapitalit që ka marrë kreditori i prekur, pas zbatimit të instrumentit të rikapitalizimit nga brenda ose ushtrimit të kompetencave të zhvlerësimit dhe konvertimit, është më e madhe se vlera totale e pretendimeve të borxhit të zhvlerësuar ose konvertuar, kriteri i parë i përcaktuar në nenin 5 në këtë rregullore, konsiderohet i përmbushur pa zbatimin e raporteve të ndryshme të konvertimit.
5. Në rast se vlera totale e pritshme e kapitalit që ka marrë kreditori i prekur, pas zbatimit të instrumentit të rikapitalizimit nga brenda ose ushtrimit të kompetencave të zhvlerësimit dhe konvertimit, është më e vogël se vlera totale e pretendimeve të borxhit të zhvlerësuar ose konvertuar, atëherë mund të jetë e nevojshme zbatimi i raporteve të ndryshme të konvertimit.
6. Në rast se zbatimi  i raporteve të ndryshme të konvertimit është i nevojshëm për të parandaluar që kreditorët të  pësojnë  humbje  më  të mëdha se humbjet që ata mund të pësonin nëse banka do të ishte vendosur në procedurën e likuidimit të detyruar ose për të përmbushur objektivat e tjerë të ndërhyrjes së jashtëzakonshme, Autoriteti i Ndërhyrjes së Jashtëzakonshme nuk vendos raporte të ndryshme konvertimi të cilat i transferojnë më shumë vlerë kreditorëve të preferuar (senior), se sa është e nevojshme për të përmbushur kriterin e dytë të përcaktuar në nenin 5 në këtë rregullore, për të parandaluar që kreditorët e preferuar (senior) të  pësojnë  humbje  më  të mëdha se humbjet që ata mund të pësonin nëse banka do të ishte vendosur në procedurën e likuidimit të detyruar, ose për të mbrojtur objektivat e tjerë të ndërhyrjes së jashtëzakonshme. 
 7. Për çdo kreditor pretendimi i të cilit është konvertuar plotësisht në kapital, vlera e pritshme e kapitalit duhet të jetë të paktën sa vlera e pritshme që do të kishte marrë në likuidim të detyruar. 
8. Për çdo kreditor pretendimi i të cilit është konvertuar vetëm pjesërisht në kapital, vlera e pritshme e kapitalit duhet të jetë të paktën sa vlera e pritshme që do të kishte marrë në likuidim të detyruar, duke i zbritur vlerën e pritshme të pretendimit të mbetur të borxhit të tyre. 

Neni 7
Përmbushja e kriterit të dytë për trajtimin e aksionarëve
dhe kreditorëve sipas radhës së shlyerjes së detyrimeve

1. Autoriteti i Ndërhyrjes së Jashtëzakonshme vendos raporte konvertimi që sigurojnë, për aq sa është e mundur në mënyrë të arsyeshme, që kreditorët të mbartin humbjet në përputhje me radhën e shlyerjes së detyrimeve. 
2. Në rast se një klasë e caktuar e kreditorëve pritet të pësojë humbje - domethënë, nëse pas zbatimit të instrumentit të rikapitalizimit nga brenda ose ushtrimit të kompetencave të zhvlerësimit dhe konvertimit, vlera e mbetur e pretendimeve mbi detyrimet dhe kapitalin e përcaktuar sipas Kreut V të rregullores së vlerësimit, është më e vogël se vlera e pretendimeve të asaj klase para ushtrimit të këtyre kompetencave, Autoriteti i Ndërhyrjes së Jashtëzakonshme vendos raporte konvertimi të barabarta me zero ose afër zeros, për të gjitha kategoritë e tjera të detyrimeve dhe instrumenteve që janë të renditura më poshtë në radhën e shlyerjes së detyrimeve, sipas procedurave të likuidimit të detyruar (junior).
3. Në përputhje me pikën 2 në këtë nen, aksionarët mbajnë të parët humbjet. Çdo vlerë e mbetur nga ndërhyrja e jashtëzakonshme, shpërndahet fillimisht për pretendimet e kreditorëve, sipas radhës se shlyerjes së detyrimeve  në procesin e likuidimit . Zbatimi i raporteve të ndryshme të konvertimit synon të garantojë se kreditorët mbajnë humbjet pas aksionarëve, në përputhje me radhën e shlyerjes së detyrimeve sipas likuidimit të detyruar. 
Këto raporte përcaktohen në mënyrë që të mundësojnë që aksionarët fillestarë (dhe aksionarët pretendimi i të cilëve rezultoi nga ushtrimi i kompetencës së zhvlerësimit dhe konvertimit), të ruajnë një pretendim me vlerë pozitive ose që kapitali të mund të shpërndahet në mënyrë proporcionale në dy ose më shumë klasa kreditorësh. Aksionarët mbajnë një vlerë pozitive të pretendimit të tyre, në rast se nuk është e nevojshme të zhvlerësohet asnjë kreditor, pra në rast se instrumenti i rikapitalizimit nga brenda kërkon vetëm ushtrimin e kompetencës së konvertimit ndaj kreditorit.
4. Kapitali mund të shpërndahet në mënyrë proporcionale në dy ose më shumë klasa kreditorësh, në rast se një klasë kreditorësh është konvertuar plotësisht në kapital por është e nevojshme që të ketë akoma më shumë konvertim, dhe konvertimi i pjesshëm ose i plotë i klasës së kreditorëve më të preferuar në radhën e shlyerjes së detyrimeve (senior) nuk ka rezultuar në humbje (kreditorët e radhës më të lartë (senior) marrin një vlerë totale pretendimi në formën e kapitalit dhe borxhit të paktën të barabartë me vlerën fillestare të pretendimit që kishin në formë borxhi). 

